Llíria Jove organitza la Setmana de la Joventut del 16 al 22 de setembre
12 de setembre de 2023

La Regidoria de Joventut i Infància de l'Ajuntament de Llíria ha organitzat una nova edició de la Setmana de la Joventut, amb diferents activitats per a este col·lectiu de la població que es desenvoluparan del 16 al 22 de setembre.

L'equip de Llíria Jove estarà present en un estand en la Fira de l'Esport de Llíria, el pròxim dissabte 16 de setembre, per a oferir informació sobre les activitats que es realitzaran durant la setmana i els programes i projectes que es duran a terme l'últim trimestre de 2023. A més, les persones assistents podran participar en uns divertits jocs i així poder obtindre recompenses. Així mateix, es repartiran regals per a totes les persones joves que s'acosten.

El dilluns 18 es realitzarà un taller de Jocs Tradicionals en l’Espai Jove, des de les 17.30h fins a les 19.30h, on les persones assistents podran gaudir de jocs com les bales, el sambori o la trompa.

El dimarts 19 es realitzarà un taller d’Atrapa-somnis en l’Espai Jove, des de les 17.30h fins a les 19.30h, on els assistents aprendran a teixir la tela d'aranya simètrica més popular.

El dimecres 20 s'ha preparat una vesprada de Paintball, un joc d'equip que combina estratègia, exercici físic i diversió. A més, es participarà en una gimcana on hauran d’aconseguir superar diverses proves per equips. El trasllat serà amb autobús des de Llíria fins a San Antonio de Benagéber.

La vesprada del dijous 21 s'omplirà de música i color des de les 18.00h al Parc Silvestre d’Edeta amb la Holi Fest, el festival de música i pólvores de colors.

Per a culminar la Setmana de la Joventut, el divendres 22 de setembre es realitzarà un taller de pintura de bosses de roba en l’Espai Jove des de les 17.30h, i l'esperat espectacle còmic "Risas", amb l'actuació de Cabra Fotuda i María Zamora al parc Silvestre d’Edeta a les 19.30h.